Helge Adam Møller (KF), 2003-02-25:
Jeg tror, at de fleste kan huske en ulykke, der skete i den weekend, der lige er overstået.
Fire unge mænd i Jylland var på vej til et håndboldstævne, og føreren af bilen foretager en overhaling på en almindelig landevej syd for Viborg og må i sidste øjeblik trække ind til højre igen.
Bilen kommer i slinger, og han støder frontalt ind i en modkørende bil på landevejen.
Foreløbig er der fire dræbt, nemlig det ældre ægtepar i den modkørende bil og to af de unge
, og de sidste to er i alvorlig livsfare. Dette tragiske uheld, som jo desværre ikke er det eneste - vi kan læse om dem næsten en gang om ugen eller noget tilsvarende - viser jo i virkeligheden, at da Færdselssikkerhedskommissionen lavede den sidste handlingsplan, hvor vi satte underoverskriften »Trafiksikkerhed starter med dig«, havde vi fat i den allervæsentligste årsag til, at der fortsat er for mange dræbte og kvæstede i den danske trafik ligesom i trafikken andre steder.
Det er jo, fordi vi selv laver nogle fejl eller ikke gør det, som vi godt ved at vi burde have gjort, og i jo større omfang, vi gør det, jo større bliver risikoen også.
Så det synes jeg er meget vigtigt at vi holder fast i.
Der var så nogle, da vi diskuterede det på det konservative gruppemøde i dag, der spurgte: Hvorfor gør I ikke noget mere ved bilisternes, cyklisternes, fodgængernes eller vores egen moral?
Det tror jeg godt at vi alle sammen ved er det sværeste af alt at ændre.
Det betyder ikke, at vi skal opgive det, men det er svært at ændre den måde, mennesker opfører sig på.
Og man må konstatere, at i den danske trafik er vi alt for mange, der ikke opfører os hundrede procent korrekt. Jeg synes så, for sådan direkte at gå over til emnet, at regeringen har foretaget en lang række ting, som vil forbedre trafiksikkerheden.
Og det er der da grund til at glæde sig over, hvad enten man er i opposition eller i regering.
Det burde vi alle være kunne enige om.
Lad mig tage det, der vel batter allermest, og som eksempelvis ville have forhindret ulykken forleden dag og mange andre ulykker.
Regeringen lægger op til i sin store trafikinvesteringsplan at bygge et stort antal nye motorveje.
Det er der nogle, der er imod.
Der bliver bygget motorvej nede på Lolland: Ønslev-Sakskøbing.
Der bliver bygget motorvej mellem Svendborg og Odense.
Der bliver bygget motorvej i Jylland, og der bliver bygget motorvej syd for København, Køge Bugt og andre steder.
Hvorfor glæder jeg mig så meget over det?
Det glæder jeg mig bl.a. over, fordi vi ved, at for hver gang vi kan få en eller anden bilist fra en landevej og hen at køre på en motorvej, vokser sikkerheden.
Og i virkeligheden er en meget væsentlig årsag til, at vi har oplevet det drastiske fald i antallet af uheld de senere mange år, at vi år efter år efter år har fået flere motorveje.
Så glæder jeg mig over, at regeringen vil gå videre med den forrige regerings gode og rigtige forslag om, at kørekort på prøve for unge ikke bare skal være gældende i 2 år, men i 3 år, hvor de unge altså klart og tydeligt får at vide, at hvis de laver en større færdselsforseelse, så ryger kørekortet de næste 3 år.
Man gør en øget indsats mod de sorte pletter og sætter penge af til det.
Man laver flere automatiske hastighedskontroller, ikke som en pengemaskine,
men man sætter målrettet hastighedskontrollerne op i nærheden af skoler eller farlige steder eller der, hvor risikoen for, at der sker et uheld, er størst.
Endelig sætter man så, som vi lige har fået at vide, også flere penge af til kampagner i 2003, end den gamle regering gjorde.
Og lad mig tilføje, at den gamle regering gjorde det ikke så ringe på det område, men den nye regering sætter endnu flere penge af.
Så konkluderende: Jeg synes, at regeringen har fortaget en række ting, der trækker i den retning, som vi alle i Folketinget burde være enige om, nemlig yderligere at få reduceret antallet af dræbte og kvæstede i den danske trafik.